
Text rozhodnutia
Súd: Krajský súd Prešov Spisová značka: 8Co/76/2017 Identifikačné číslo súdneho spisu: 8713202987 Dátum vydania rozhodnutia: 22. 05. 2018 Meno a priezvisko sudcu, VSÚ: JUDr. Martin Fiľakovský ECLI: ECLI:SK:KSPO:2018:8713202987.2 ROZSUDOK V MENE SLOVENSKEJ REPUBLIKY Krajský súd v Prešove v senáte zloženom z predsedu senátu JUDr. Martina Fiľakovského a sudcov JUDr. Branislava Brezu a JUDr. Anny Kovaľovej v spore žalobcu Prvá stavebná sporiteľňa, a. s., so sídlom Bajkalská 30, 829 48 Bratislava, IČO: 31 335 004, proti žalovaným 1./ Z. N., nar. XX.XX.XXXX, bytom R.. Y. XXX, XXX XX C., 2./ G. N., nar. XX.XX.XXXX, bytom R.. Y. XXX, XXX XX C., o zaplatenie 2.826,60 Eur s príslušenstvom, o odvolaní žalobcu proti rozsudku Okresného súdu Poprad č.k. 20C 133/2014-102 zo dňa 13. januára 2017, takto jednohlasne r o z h o d o l : P o t v r d z u j e rozsudok vo výroku o povolení splátok. Žalobca n e m á n á r o k na náhradu trov odvolacieho konania a žalovanej v 2./ rade sa ich náhrada n e p r i z n á v a. o d ô v o d n e n i e : 1. Okresný súd Poprad (ďalej len „súd prvej inštancie“) napadnutým rozsudkom rozhodol tak, že: „Žalovaní v 1/ a 2/ rade s ú p o v i n n í zaplatiť žalobcovi sumu 864,27 eur spolu s úrokom z omeškania vo výške 8,75 % ročne od 1.3.2013 do zaplatenia formou pravidelných mesačných splátok po 30,-eur mesačne vždy do posledného dňa v mesiaci počnúc mesiacom nasledujúcim po právoplatnosti tohto rozsudku. V prevyšujúcej časti súd žalobu z a m i e t a . Žalobca má právo na náhradu trov konania v rozsahu 1/3.“ 2. Na základe vykonaného dokazovania dospel k záveru, že vyhovie žiadosti žalovaných v zmysle ustanovenia § 231 C.s.p.. 3. Proti výroku o povolení splátok podal včas odvolanie žalobca. Navrhol, aby odvolací súd rozsudok v napadnutej časti zrušil a vec vrátil súdu prvej inštancie na ďalšie konanie. Z odôvodnenia napadnutého rozsudku nevyplýva, že by sa súd zaoberal žiadosťou o zmenu rozsudku na základe zmeny pomerov. Uviedol, že súd prvej inštancie vôbec nezdôvodnil prečo umožnil splniť povinnosť v mesačných splátkach, nezaoberal sa zisťovaním majetkových pomerov žalovaných, nezaoberal sa otázkou, či stanovená výška splátky nepôsobí neprimerané predĺženie doby, počas ktorej bude žalobcova pohľadávka uspokojená. Rovnako sa nezaoberal otázkou, prečo nerozhodol pri povolení dlh splácať v splátkach tak, že omeškanie s plnením jednej splátky má za následok splatnosť celého plnenia. 4. K odvolaniu podala vyjadrenie žalovaná v 2./ rade. Nesúhlasí s výrokom žalobcu v odvolaní a má zato, že súd prvej inštancie posúdil vec spravodlivo a v zmysle zákona. Uviedla, že sudca sa žalovaných pýtal aký majú príjem, aký majetok a výdavky a v akých sociálnych podmienkach žijú. V sociálnej situácii v ktorej sa žalovaní nachádzajú, by rozhodnutie navrhované žalobcom spôsobilo vznik exekučného konania, čím by došlo k zhoršeniu sociálnych a životných podmienok rodiny. 5. K vyjadreniu žalovanej v 2./ rade podal vyjadrenie žalobca. Trvá na nesprávnosti prvoinštančného rozsudku v časti, ktorou nebolo pri výroku o povolení uloženú povinnosť plniť mesačnými splátkami zároveň rozhodnuté, že omeškanie s plnením jednej splátky má za následok splatnosť celého plnenia. 6. Krajský súd v Prešove (ďalej len „odvolací súd“) príslušný na rozhodnutie o odvolaní (§ 34 C.s.p.), vzhľadom na včas podané odvolanie, preskúmal rozhodnutie v napadnutom rozsahu, ako aj konanie mu predchádzajúce v zmysle zásad vyplývajúcich z § 379 a nasl. C.s.p., bez nariadenia pojednávania (§ 385 C.s.p. a contrario) a dospel k záveru, že odvolanie nie je dôvodné. 7. Vo veci sa v dostatočnom rozsahu zistil skutkový stav a zo zistených skutočností bol vyvodený správny právny záver. Na potvrdenie správnosti prvoinštančného rozhodnutia a k odvolacím námietkam uvádza nasledovné: 8. Podľa ustanovenia § 232 odsek 1 C.s.p., vykonateľnosť je vlastnosť súdneho rozhodnutia ukladajúceho povinnosť plniť, ktorá spočíva v možnosti jeho priamej a bezprostrednej vynútiteľnosti zákonnými prostriedkami. Podľa odseku 2, ak súd uložil v rozsudku povinnosť plniť, rozsudok je vykonateľný márnym uplynutím lehoty na plnenie, ak nie je ustanovené inak. Podľa odseku 3, lehota na plnenie je tri dni a plynie od právoplatnosti rozsudku. Súd môže v odôvodnených prípadoch určiť dlhšiu lehotu. Podľa odseku 4, ak súd uložil povinnosť plniť opakujúce sa a v budúcnosti splatné dávky a splátky, vykonateľnosť týchto dávok a splátok sa spravuje poradím ich splatnosti, ak súd nerozhodne inak; súd môže rozhodnúť, že omeškanie s plnením jednej dávky alebo splátky má za následok splatnosť celého plnenia. 9. Žalobca v podanom odvolaní uvádza, že súd prvej inštancie sa nezaoberal majetkovými pomermi žalovaných dostatočne nato, aby im mohol povoliť splácať dlh v splátkach. 10. Podľa názoru odvolacieho súdu súd prvej inštancie v priebehu súdneho konania dostatočne skúmal majetkové, či sociálne pomery žalovaných, o čom svedčí viacero listinných dôkazov, ktoré boli k dispozícii obom sporovým stranám. 11. Z podania žalovanej v 2./ rade, ktoré bolo doručené súdu prvej inštancii dňa 14.07.2014 (č.l. 36) vyplýva, že táto je invalidnou dôchodkyňou s príjmom 182,50 Eur. Stará sa o 3 maloleté deti, s ktorými býva u svojej matky. Na podporu svojich tvrdení súdu predložila rozhodnutie Sociálnej poisťovne o výške invalidného dôchodku, rodné listy mal. detí, či vyplnené tlačivo pre dokladovanie pomerov účastníka konania, na základe ktorého jej uznesením sp. zn. 13Ro/187/2013-51 zo dňa 05.09.2014 bolo priznané oslobodenie od platenia súdnych poplatkov. 12. Z vyjadrenia žalovaného v 1./ rade prednesenom na pojednávaní dňa 17.10.2014 (č.l. 59) vyplýva, že na príjem žalovaného v 1./ rade je už vedená exekúcia pre iný úver. Poukázal na svoj zhoršený zdravotný stav (epilepsia) a súvisiacu potrebu nákupu liekov ako aj na jeho povinnosť prispievať na výživu troch mal. detí v sume 180 Eur mesačne. Na podporu svojich tvrdení súdu predložil potvrdenie Sociálnej poisťovne o nemocenských dávkach, z ktorého vyplýva, že v období od mája 2013 do decembra 2013 mu boli vyplácané nemocenské dávky a výpis zo mzdového listu za obdobie od októbra 2013 do septembra 2014, z ktorého vyplýva, že za toto obdobie bol jeho priemerný čistý mesačný príjem vo výške 502,35 Eur, pričom každý mesiac mu s čistého príjmu boli robené exekučné zrážky (vo výške 84,62 Eur až 381,62 Eur mesačne). 13. Na pojednávaní dňa 13.01.2017 (č.l. 98) žalovaní uviedli, že sú ochotní uhradiť nárok žalobcu, avšak poukazujú na skutočnosť, že nemajú dostatočný príjem na úhradu, nakoľko splácajú niekoľko rôznych záväzkov aj formou exekúcie. Žalovaný v 1./ rade predložil mzdový list za príjem v období roku 2016, z ktorého bolo zrejmé, že za obdobie od januára do augusta 2016 mu boli z príjmu vykonávané zrážky vo výške 94,62 Eur mesačne a počnúc mesiacom september 2016 zrážky vo výške 60 Eur mesačne. Netto príjem žalovaného v 1./ rade predstavoval sumu 566,78 Eur mesačne. Na pojednávaní žalovaný v 1./ rade uviedol, že platí nájom vo výške 234 Eur, dcére školu a výživné. Žalovaná v 2./ rade uviedla, že jej čistý príjem predstavuje 435 Eur mesačne, pričom invalidný dôchodok má pozastavený. Má ešte dve nezaopatrené deti. Exekúciu má vo výške 27 Eur mesačne. Dcére platí 100 Eur. Musí si hradiť cestu do práce. 14. Z obsahu spisu vyplýva, že žalobou doručenou súdu dňa 07.03.2013 sa žalobca domáhal toho, aby súd zaviazal žalovaných na úhradu sumy 2.826,60 Eur s príslušenstvom, a to na podklade Zmluvy o mimoriadnom medziúvere a stavebnom úvere, ktorá bola medzi stranami konania uzatvorená dňa 30.05.2006 (ďalej len „Zmluva o úvere“). Na základe uvedenej Zmluvy o úvere bol žalovaným poskytnutý úver vo výške 3.319,39 Eur, ktorý sa žalovaní zaviazali splácať pravidelnými mesačnými splátkami vo výške 20,75 Eur. Po pridelení cieľovej sumy sa žalovaní zaviazali splácať stavebný úver pravidelnými mesačnými splátkami vo výške 29,04 Eur. 15. Súd môže (napr. s poukazom na zlú finančnú situáciu strany sporu) uložiť povinnosť plniť opakujúce sa v budúcnosti splatné dávky a splátky. Súd musí určiť výšku každej dávky alebo splátky. 16. Podľa názoru odvolacieho súdu z obsahu spisu vyplýva, že prvoinštančný súd vykonal pomerne rozsiahle dokazovanie na zistenie majetkových a sociálnych pomerov žalovaných. Z výpovedí žalovaných, ako aj z listinných dôkazov nachádzajúcich sa v spise vyplýva, že suma mesačnej splátky vo výške 30 Eur mesačne je vzhľadom na životnú situáciu žalovaných primeraná. Nebolo by možné zaviazať žalovaných na zaplatenie priznanej sumy v lehote do 3 dní, nakoľko uvedená suma, by pri zohľadnení ich pomerov bola pre nich likvidačná. 17. Čo sa týka odvolacej námietky žalobcu týkajúcej sa absencii výroku o tom, že nezaplatením jednej splátky sa stane splatný celý dlh odvolací súd uvádza, že súd môže určiť, že omeškaním s plnením čo i len jednej dávky alebo splátky sa stáva splatným celé plnenie. Uvedený postup je však možnosť súdu a nie jeho povinnosť. Vzhľadom na vykonané dokazovanie nemožno prvoinštančnému súd vyčítať, že takýto postup nezvolil. 18. Odvolací súd navyše poukazuje na skutočnosť, že na základe Zmluvy o úvere boli žalovaní zaviazaní splácať svoj dlh žalobcovi v splátkach, ktoré boli nižšie než splátky povolené súdom prvej inštancie. 19. Odvolací súd konštatuje, že súd prvej inštancie správne zistil skutkový stav veci, správne vyhodnotil jednotlivé dôkazy, ako aj správne právne vec posúdil. Z týchto dôvodov odvolací súd považuje odvolanie žalobcu za nedôvodné a vzhľadom na vyššie uvedené dôvody odvolací súd rozsudok v napadnutom rozsahu potvrdzuje ako vecne správny (§ 387 C.s.p.). 20. O trovách odvolacieho konania bolo rozhodnuté podľa § 396 odsek 1 C.s.p. v spojení s § 255 odsek 1 C.s.p. tak, že žalovanej v 2./ rade, ktorá by mala s poukazom na úspech v odvolacom konaní nárok na náhradu trov odvolacieho konania, ich náhradu nepriznal, pretože jej v odvolacom konaní žiadne trovy nevznikli. 21. Rozhodnutie bolo prijaté senátom Krajského súdu v Prešove v pomere hlasov 3 : 0. Poučenie: Proti tomuto rozsudku odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 C.s.p.) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 odsek 1 C.s.p.). Dovolateľ musí byť s výnimkou prípadov podľa § 429 odsek 2 v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 odsek 1 C.s.p.). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 C.s.p.).

Zdroj: KAUZIS.SK – https://www.kauzis.sk/judikatura/r/ECLI:SK:KSPO:2018:8713202987.2 (dáta aktuálne k 15. 11. 2026). Záväzné je znenie zverejnené súdom.




